Bukan mudah kekal populariti
NAMA Erysha Emyra semakin meniti di bibir peminat hiburan tanah air, meskipun baru setahun berkecimpung dalam dunia seni.   Dengan rupa paras menawan dan bakat yang menyerlah, Erysha kini berjaya meraih populariti luar biasa dalam tempoh singkat.   Bukan hanya dikenali kerana lakonannya yang bersahaja, tetapi juga kerana sikap rendah diri dan keazamannya untuk terus memperbaiki diri sebagai seorang pelakon.  Mengimbas kembali perjalanan setahun yang penuh warna, Erysha tidak menyangka sokongan yang diterima begitu besar, bukan saja daripada rakan-rakan industri dan keluarga, malah juga daripada peminat yang setia menonton hasil kerjanya."Alhamdulillah, saya sangat bersyukur kerana menerima sokongan bukan saja daripada individu sekeliling tapi termasuk orang luar yang menonton setiap karya lakonan saya," katanya.  Menurut, dia tidak pernah menyangka akan mencapai tahap populariti sebegini dalam masa yang singkat."Kalau diikutkan saya baru setahun dalam industri seni, tapi untuk menerima sokongan luar biasa ini saya sangat tak sangka. "Sepanjang setahun ini saya seronok dapat pasukan yang sentiasa mendorong saya untuk lakukan yang terbaik dan memperbaiki diri setiap masa," katanya.   Enggan terlalu selesa dengan kejayaan yang diraihnya, Erysha berkata, masih banyak perkara yang perlu dilakukan untuk terus relevan dan berjaya dalam industri yang kompetitif ini."Saya nak cuba bawakan lebih banyak watak yang tidak pernah dibuat. Selebihnya, saya berserah ke mana jalan yang bakal saya tempuh selepas ini. "Sejujurnya saya tidak meletakkan sebarang harapan tinggi tetapi sudah pasti saya akan cuba buat yang terbaik pada masa akan datang," katanya.Bagi Erysha, mengekalkan populariti bukanlah perkara yang mudah. Namun, dia percaya bahawa setiap rezeki telah ditentukan dan tiada apa yang perlu dirisaukan."Betul, saya setuju untuk kekalkan populariti dan bertahan dalam industri seni ini memang susah. Bukan hanya kepada pendatang baharu saja, tetapi sesiapa saja yang sudah lama pun akan rasa perkara yang sama."Tapi saya rasa ia bukan sesuatu yang perlu dirisaukan sebab kita kena percaya dengan rezeki dan aturan Allah," katanya.   Menyentuh mengenai penganjuran Anugerah Bintang Popular Berita Harian (ABPBH) Ke-36 yang berlangsung malam ini, Erysha ditanya mengenai namanya yang disebut-sebut sebagai pemenang kategori Artis Baharu Wanita Popular.Walaupun ramai pihak meramalkan kemenangan itu memandangkan populariti yang diraih sejak kebelakangan ini, namun Erysha berkata, senarai Top 5 bukan calang-calang."Sudah tentu saya rasa sangat bersyukur apabila  orang fikir begitu. Tapi saya bersaing dengan nama-nama yang sangat hebat. Senarai Top 5 dan Top 20 bukan calang-calang. Bakat mereka cukup luar biasa."Bagi saya, semua yang tersenarai adalah pemenang. Jadi siapa saja pemenang pada malam itu, percayalah semuanya sudah tertulis," katanya.Kata Erysha, sekiranya dinobatkan sebagai pemenang, Erysha tidak lupa untuk berterima kasih kepada orang-orang penting dalam hidupnya."Kalau menang, sudah tentu saya nak ucap terima kasih kepada ibu bapa, keluarga, pasukan pengurusan, dan peminat yang mengundi setiap hari tanpa henti," katanya.